Grozītā vienotā dokumenta publikācija, ko pēc maznozīmīga grozījuma apstiprināšanas veic saskaņā ar Regulas (ES) Nr. 1151/2012 53. panta 2. punkta otro daļu

(2022/C 234/09)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

Ar šā maznozīmīgā grozījuma apstiprināšanas pieteikumu var iepazīties Komisijas datubāzē eAmbrosia.

VIENOTAIS DOKUMENTS

“Farina di Neccio della Garfagnana”

ES Nr.: PDO-IT-0196-AM01 – 12.1.2022

ACVN (X) AĢIN ( )

1. Nosaukums

“Farina di Neccio della Garfagnana”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Aizsargātais cilmes vietas nosaukums “Farina di Neccio della Garfagnana” attiecas uz saldajiem kastaņu miltiem, kuri iegūti no turpmāk 3.3. punktā norādīto šķirņu kastaņkoku (Castanea sativa Mill.) augļiem un kuru īpašības ir attiecināmas tikai uz dabas faktoriem un cilvēka darbību.

Pirms ar ACVN “Farina di Neccio della Garfagnana” apzīmētā produkta laišanas tirgū tam piemīt šādas īpašības:

— smalkums: smalks malums, kas sajūtams gan taustot, gan nogaršojot,

— maksimālais mitruma saturs: 13 %,

— krāsa: var būt no baltas līdz tumšai ziloņkaula krāsai,

— garša: salda ar maigu, nedaudz rūgtenu pēcgaršu,

— smarža: kastaņu.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Miltus izgatavo no šā dokumenta 4. punktā minētajā apgabalā audzētiem šādu šķirņu kastaņiem: “Carpinese”, “Pontecosi”, “Mazzangaia”, “Pelorosa”, “Rossola”, “Verdola”, “Nerona” un “Capannaccia”; tāpat var izmantot kastaņus ar vietējiem šķirņu nosaukumiem, ja tie audzēti tajos pašos šā dokumenta 4. punktā minētajos izcelsmes apgabalos.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

—

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Visiem ražošanas posmiem no kastaņu ražas novākšanas uz lauka līdz žāvēšanai, malšanai un miltu sagatavošanai patēriņam jānotiek 4. punktā noteiktajā ģeogrāfiskajā apgabalā.

3.6. Ar reģistrēto nosaukumu apzīmētā produkta marķēšanas īpašie noteikumi

No 1. decembra ar ACVN “Farina di Neccio della Garfagnana” apzīmēto produktu tirgo aizdarītos maisos, kas izgatavoti no saskarei ar pārtiku piemērota materiāla (saskaņā ar spēkā esošajiem tiesību aktiem) un ir reciklējami vai kompostējami, ar kvadrātveida pamatni, veidoti no vairākiem slāņiem, no kuriem ārējais ir papīra slānis tonī Pantone 4026 C.

Maisu tilpums ir 500 g un 1 kg, taču miltiem, kas nav paredzēti pārdošanai plašai sabiedrībai, izmanto lielākus maisus.

Papildus obligātajai informācijai, kas prasīta tiesību aktos par pārtikas produktu marķēšanu un noformēšanu, uz katras iepakojuma vienības norāda:

— cilmes vietas nosaukuma logotipu, aiz kura uzreiz seko norāde “Denominazione Origine Protetta” vai akronīms “D.O.P.” un Eiropas Savienības ACVN simbols tajā pašā redzamības laukā,

— iepakotāja vārdu/nosaukumu un adresi.

ACVN “Farina di Neccio della Garfagnana” nedrīkst papildināt ar apzīmētāju, kas uz to attiecas, pat ja tas ir grafiski nodalīts.

Neskarot iepriekš minēto aizliegumu, atļauts lietot tādus informatīvus aprakstus kā “lēna žāvēšana”, “malti uz dzirnakmeņiem” vai “malti ūdens dzirnavās”.

— Ir atļautas atsauces uz uzņēmumu nosaukumiem vai privātām preču zīmēm, ja vien tās nemaldina patērētājus.

Logotips:

4. Ģeogrāfiskā apgabala īsa definīcija

“Farina di Neccio della Garfagnana” ražošanas ģeogrāfiskajā apgabalā ietilpst šādu Lukas [Lucca] provinces pašvaldību teritorija: Castelnuovo di Garfagnana; Castiglione Garfagnana; Pieve Fosciana; San Romano di Garfagnana; Sillano Giucugnano; Piazza al Serchio; Minucciano; Camporgiano; Careggine; Fosciandora; Molazzana; Vagli; Villa Collemandina; Gallicano; Borgo a Mozzano; Barga; Coreglia Antelminelli; Bagni di Lucca; Fabbriche di Vergemoli.

5. Saikne ar ģeogrāfisko apgabalu

5.1. Ģeogrāfiskā apgabala specifika

Pat neraugoties uz cilvēku klātbūtni un kastaņkoku intensīvo izmantošanu, saikni ar šo apgabalu apliecina jau pats fakts, ka šie koki ir meža suga.

Būtībā kastaņkoki aug tikai apgabalos, kuros ir īpaši labvēlīgi augsnes un klimatiskie apstākļi. Ir grūti introducēt kastaņkokus jaunos apgabalos, kur tie savvaļā neaug paši, pat ja augsnes un klimatiskie apstākļi ir līdzīgi tiem, kādi ir sākotnējos apgabalos.

Attiecībā uz Lukas provinci un īpaši Garfaņanu [Garfagnana] daudzos dokumentos ir uzsvērts, ka kopš seniem laikiem kastaņkoki un to augļi ir snieguši saimnieciskus ieguvumus vietējiem iedzīvotājiem un pozitīvi ietekmējuši viņu uztura paradumus. Tādējādi cilvēkiem ir radusies cieša saikne ar kastaņkokiem, un šo koku sniegtās veltes tiek izmantotas maksimāli.

5.2. Produkta specifika

Ar ACVN “Farina di Neccio della Garfagnana” apzīmēto produktu gatavo no tādiem šķirņu kastaņiem, kas tiek uzskatīti par pārāk maziem pārdošanai svaigu augļu un dārzeņu tirgū, bet ir ļoti saldi. Tas ietekmē produktam piemītošo kastaņu garšu, kas ir salda ar nedaudz rūgtenu pēcgaršu, ko nosaka tradicionālais lēnās žāvēšanas process, kurā kastaņi tiek žāvēti virs uguns tradicionālajās žāvētavās metati, kas atrodas turpat kastaņkoku laukos. Labā reputācija radusies arī, pateicoties miltu smalkumam, ko nodrošina malšana uz dzirnakmeņiem, kuru veic lēni, lai miltus nepārkarsētu un nesabojātu.

5.3. Cēloniska saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Runājot tieši par kastaņu miltiem — šajā gadījumā “Farina di Neccio della Garfagnana” —, jānorāda, ka vajadzīgās produkta pārstrādes veikšanai cilvēki jau izsenis būvējuši nelielas ēkas, kurās notiek pārstrādes darbības. Tādējādi apgabalā ir daudz šādu būvju (metati), ko izmanto kastaņu žāvēšanai, kā arī to malšanai. Tiek lēsts, ka 1950. gadā noteiktajā apgabalā bija aptuveni 5000 metati un 1800. gadā bija aptuveni 245 dzirnavas.

Šo būvju arhitektūras un konstrukcijas īpašo iezīmju dēļ gan produkta specifikācijā, gan pašvaldību būvniecības noteikumos ir paredzēta to saglabāšana, jo tās ir vietējās kultūras mantojums un apliecina saikni ar vidi.

Nozīmīga ir arī kastaņu miltu būtiskā ietekme uz vietējo virtuvi. Tipiski ēdieni ir kastaņu miltu polenta, manafregoli (pienā vārīti kastaņu milti), castagnaccio (cepti plāceņi no kastaņu miltiem, olīveļļas, valriekstiem un priežu riekstiem), kā arī Garfaņanas apgabala tradicionālā maize, ko dēvē par neccio un gatavo no miltiem, ūdens un sāls.

Atsauce uz specifikācijas publikāciju

Produkta specifikācijas konsolidētā redakcija ir pieejama šādā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

Tai var piekļūt arī šādi —

tieši atverot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it), noklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 179, 19.6.2014., 17. lpp.